Filmajánló

Mai fiatal társadalmunk nem rendelkezik olyan széleskörű ismeretekkel a különböző művészeti ágakat illetően, mint az idősebb generáció. Ennek változása érdekében diákönkormányzatunk egy új programot indít, amelyben megpróbáljuk megismertetni veletek a színház világának megalakulásához vezető utat. Programunk első állomása az 1951-ben készült Déryné c. film megtekintése lesz.   
A film kiváló választás olyan középiskolások számára, akiket érdekel a színház világa, és szívesen néznek történelmi visszatekintést az éppen még szárnyait bontogató magyar színház és színjátszásról.

Biztosak vagyunk benne, hogy sokan közületek szeretnek színházba járni. Manapság teljesen megszokott, hogy egy színdarabot vagy filmet az anyanyelvünkön, magyarul tekintünk meg. A film megtekintése közben ti is szembesülhettek azzal, hogy nem volt ez mindig így. A történet még azon időben játszódik, amikor Magyarországon a Habsburg uralom volt hatalmon. Ezáltal a film fontos történelmi háttérinformációkkal is bővíti tudásunkat. Mindemellett még irodalmi ismereteket is szerezhetünk, mivel a műben feltűnik Katona József is, aki éppen magyar irodalmunk első nagy drámáját, a Bánk bánt készül papírra vetni. Betekintést nyerhetünk az akkori vándorszínészet nehézségeibe, ugyanakkor szépségeibe is.   
A film legkedvesebb pillanatai közé tartozik számunkra Déryné lebetegedése, mivel ez az esemény megmutatta, hogy mennyire összetartó tud lenni egy nézőközönség, egy nemzet egy cél elérése érdekében. Déryné személyében egy független nő képe mutatkozik meg, amely a 19. századi ideális háziasszony szerepéből való kilépést mutatja be. Déryné egy olyan példát mutatott számunkra, ami szembeszáll az akkori nőkre ruházott feladatkörrel.   
 A produkcióban feltűnik a kor számos kiemelkedő művésze. Mint például Tolnay Klári (Déryné), Molnár Tibor (Katona József), Rajnay Gábor (Benke atyus), Gózon Gyula (Neunherz karnagy), Bilicsi Tivadar (Murányi, Zsiga), Szabó Sándor (Déry István).   
 Reméljük sikerült meghozni a kedveteket a film megtekintéséhez. Jó szórakozást kívánunk hozzá!